KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan liikuntakasvatuksen teemavuodesta 2004 tehtyä Euroopan parlamentin ja neuvoston päätöstä

2001/0244 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan liikuntakasvatuksen teemavuodesta 2004 tehtyä Euroopan parlamentin ja neuvoston päätöstä

1. ASIAN KÄSITTELYN VAIHEET

Ehdotus Euroopan parlamentille ja neuvostolle (asiakirja KOM(2001) 584 lopullinen - 2001/0244(COD)): // 16./17. lokakuuta 2001

Talous- ja sosiaalikomitean lausunto: // 24. huhtikuuta 2002

Euroopan parlamentin lausunto ensimmäisessä käsittelyssä: // 14. toukokuuta 2002

Alueiden komitean lausunto: // 15. toukokuuta 2002

Yhteisen kannan vahvistaminen: // 14. lokakuuta 2002

2. KOMISSION EHDOTUKSEN TAVOITE

Liitteenä olevan tiedonannon tarkoituksena on esitellä EY:n perustamissopimuksen 251 artiklan mukaisesti komission kanta Euroopan liikuntakasvatuksen teemavuodesta 2004 tehtyyn Euroopan parlamentin ja neuvoston päätösehdotukseen liittyvään 14. lokakuuta 2002 neuvoston yhteiseen kantaan.

Ehdotuksen tarkoituksena on hyödyntää vuonna 2004 paremmin liikunnan kasvatuksellisia arvoja edistämällä korkea-asteen oppilaitosten ja urheilujärjestöjen yhteistyötä. Ehdotus on vastaus Nizzan Eurooppa-neuvoston kehotukseen ottaa urheiluun liittyvät arvot entistä paremmin osaksi yhteisön eri alojen politiikkaa ja toimia.

3. YHTEISTÄ KANTAA KOSKEVAT HUOMAUTUKSET

Yhteisessä kannassa on säilytetty komission päätösehdotus pääpiirteissään, mutta siinä kannatetaan myös Euroopan parlamentin lausuntoa.

Neuvosto hyväksyi suurimman osan Euroopan parlamentin ensimmäisessä käsittelyssä 14. toukokuuta 2002 tekemistä tarkistuksista, jotka myös komissio on hyväksynyt. Komissiolla on ollut tilaisuus selittää neuvostolle kantansa ensimmäisessä käsittelyssä tehtyihin tarkistuksiin.

Näin ollen päätösehdotusta koskevia neuvotteluja on komission mielestä hyvä jatkaa yhteisen kannan pohjalta, joka hyväksyttiin yksimielisesti lukuun ottamatta Portugalia, joka pidättäytyi äänestämästä. Päätös hyväksyttäneen nopeasti yhteispäätösmenettelyllä.

Neuvosto hyväksyi 11,5 miljoonan euron kokonaisbudjetin, jota komissio on ehdottanut ja jonka parlamentti hyväksyi ensimmäisessä käsittelyssä.

Yhteisessä kannassa kannatetaan komission ehdottamia seitsemää tavoitetta ja parlamentin niihin ensimmäisessä käsittelyssä tekemiä tarkistuksia. Tarkistusten ansiosta teemavuoden kasvatukselliset näkökohdat pääsevät paremmin esiin ja toissijaisuusperiaate otetaan paremmin huomioon. Erityiseen naisten ja miesten tasa-arvoa koskevaan tavoitteen liittyvä tarkistus sisällytettiin päätöksen johdanto-osaan. Tasa-arvon tavoite on otettava huomioon horisontaalisesti yhteisön toimissa sen sijaan, että se olisi nimenomaan Euroopan liikuntakasvatuksen teemavuoden yleistavoite.

Yhteisessä kannassa on säilytetty komission ehdottamat toimet, joihin parlamentti on tehnyt tarkistuksensa, muun muassa poistanut selvitykset ja tutkimukset lukuun ottamatta Euroopan liikuntakasvatuksen teemavuoden vaikutusten arviointia.

Kahta parlamentin tarkistusta ei kuitenkaan ole hyväksytty.

Yhteisessä kannassa ei ole hyväksytty parlamentin tarkistusta, jossa luetellaan erilaisia vuonna 2004 järjestettäviä urheilukilpailuja. Komissio kannattaa tarkistuksen hylkäämistä. Alkuperäisessä ehdotuksessaan komissio mainitsi Ateenan olympialaiset ja vammaisten olympialaiset, koska niillä on maailmanlaajuinen symbolinen arvo ja ne koskevat useimpia urheilulajeja. Ehdotuksessa vain viitattiin muihin urheilutapahtumiin ja mainittiin esimerkkinä Portugalissa järjestettävä EURO 2004 -jalkapalloturnaus. Jos ryhdyttäisiin luettelemaan muita tapahtumia, tuloksena olisi lopulta todellinen katalogi, joka olisi suhteettoman pitkä päätöksen tekstiin nähden. On syytä muistaa, että Euroopassa järjestetään vuosittain noin 200 Euroopan- tai maailmanmestaruutta kaikissa urheilulajeissa ja kaikilla tasoilla. Tyhjentävä luettelo ei lisäisi päätösehdotukseen mitään merkittävää vaan tekisi sen vain raskaammaksi. Yhtenä teemavuoden tavoitteista on vain yksinkertaisesti järjestää tällaisten tapahtumien yhteydessä vapaaehtoistoimia, joiden katsotaan olevan tärkeä osa vapaamuotoista koulutusta.

Yhteisessä kannassa ei myöskään hyväksytä tarkistusta, joka koskee eurooppalaisten koulujen välisen urheilukilpailun järjestämistä. Kilpailun voittajat osallistuisivat olympiasoihdun sytyttämistilaisuuteen Olympiassa maaliskuussa 2004. Komissio ei myöskään hyväksynyt tätä tarkistusta. Komission mielestä neuvoston ilmaus "Euroopan laajuiset kilpailut" mahdollistaa sen, että teemavuoteen osallistujat voivat tehdä ehdotuksia, jotka vastaavat parlamentin tarkoitusperiä, kuten yhteiseen kantaan liitetyssä julistuksessa todetaan. Euroopan yhteisö ei voi missään tapauksessa järjestää oppilaitosten ja urheilujärjestöjen toimivaltaan kuuluvia toimia niiden puolesta.

Komissio tekee kuitenkin päätöksen täytäntöönpanossa kaikkensa kannustaakseen kouluissa ja urheilujärjestöissä toimivia erityisjärjestöjä esittämään Euroopan liikuntakasvatuksen teemavuoden yhteydessä merkittävää tapahtumaa, johon osallistuvat kaikki jäsenvaltiot ja jossa korostetaan olympia-aatteen kasvatuksellista lisäarvoa.

Yhteisessä kannassa ehdotetaan perustettavaksi komitea, joka avustaa komissiota teemavuoden hallinnossa. Tällä tarkistuksella halutaan, että liikuntakasvatuksen teemavuoden yhteydessä noudatetaan samoja menettelyjä kuin kielten teemavuoden ja vammaisten teemavuoden yhteydessä. Tarkistuksella pyritään johdonmukaisuuteen.

Muilla tarkistuksilla ainoastaan selkeytetään tekstiä, ja niissä säilytetään komission alkuperäisen ehdotuksen keskeinen sisältö ja noudatetaan sen henkeä.

4. PÄÄTELMÄT

Yhteisessä kannassa ollaan hyvin samoilla linjoilla sekä Euroopan parlamentin että komission kanssa. Siinä hyväksytään huomattava osa Euroopan parlamentin tarkistuksista, jotka komissio sisällytti muutettuun ehdotukseensa. Tämän vuoksi komissio hyväksyy yhteisen kannan, johon päästiin yksimielisesti Portugalin pidättäytyessä äänestyksestä.

Näin ollen komissio toivoo, että päätöksenteko edistyisi nopeasti, niin että teemavuoden laajan näkyvyyden edellyttämät hallintomenettelyt voidaan käynnistää hyvissä ajoin.